**Οι ερωτήσεις / ερωτηματικός λόγος στο κείμενο**

Τα **ερωτήματα** σ’ ένα κείμενο:

• Δίνουν έμφαση και προβάλλουν ιδιαίτερα αυτά που θέλει να τονίσει περισσότερο ο συγγραφέας.

• Κάνουν συμμέτοχο τον δέκτη στους προβληματισμούς του συγγραφέα.

• Προκαλούν ανησυχία και διεγείρουν τον προβληματισμό.

• Ωθούν τον δέκτη στον εσωτερικό διάλογο, στην αυτοκριτική, στην κατανόηση των ευθυνών που του αναλογούν.

• Δημιουργούν κλίμα αμεσότητας και οικειότητας, δίνουν την αίσθηση του διαλόγου για τον αναγνώστη ή τον ακροατή (θεατρικότητα).

• Εστιάζουν την προσοχή, κεντρίζουν το ενδιαφέρον του δέκτη σ’ ένα συγκεκριμένο γεγονός – θέμα, γιατί λειτουργούν εμφαντικά.

• Προσδίδουν, ορισμένες φορές, ειρωνικό τόνο στον λόγο του συγγραφέα.

• Αίρουν τη μονοτονία που επιφέρει η δεοντολογική διατύπωση, λειτουργούν ως συμπέρασμα και φανερώνουν άμεσα ή έμμεσα τη θέση του συγγραφέα.

• Κάποιες φορές ενδέχεται να υποδηλώνουν την άγνοια, την αμηχανία του συγγραφέα σχετικά με το θέμα. Πιθανόν οι προβληματισμοί που θέτει να είναι ιδιαίτερα σύνθετοι και να μην τυγχάνουν ξεκάθαρης απάντησης.

**Ειδικότερα, τα ερωτήματα:**

**α)** Όταν τοποθετούνται **στην αρχή του κειμένου**:

• Προβληματίζουν τον αναγνώστη, προσελκύουν το ενδιαφέρον και την προσοχή του, κινητοποιούν τη σκέψη του.

• Εισάγουν κατευθείαν στο θέμα, αν είναι εύστοχα.

• Δίνουν αμεσότητα και ζωντάνια στον λόγο, καθώς δίνεται η αίσθηση διαλόγου (ερώτηση – απάντηση).

• Διευκολύνουν τον συγγραφέα να επικοινωνήσει με τον αναγνώστη.

**β)** Όταν τοποθετούνται **στη μέση του κειμένου**:

• Συνδέουν δύο διαφορετικές νοηματικές ενότητες ή εισάγουν ένα νέο θέμα.

• Εισάγουν στο θέμα μιας ενότητας.

**γ)** Όταν τοποθετούνται **στο τέλος του κειμένου**:

• Επιτυγχάνουν και καλύτερο αποτέλεσμα, γιατί απασχολούν για περισσότερο χρόνο τον δέκτη, εφόσον είναι η τελευταία εντύπωση και εικόνα που του δημιουργείται, μιας και τα ερωτήματα αυτά συμπυκνώνουν όλες τις ιδέες του κύριου μέρους.

**ΡΗΤΟΡΙΚΕΣ ΕΡΩΤΗΣΕΙΣ**

Πολλές τίθενται ερωτήσεις, για τις οποίες ο ερωτών δεν περιμένει πραγματικά απάντηση, αλλά είναι ένα **σχήμα λόγου που ενδυναμώνει την επιχειρηματολογία του, καθώς η απάντηση είναι αυτονόητη**.

Ουσιαστικά με τις ρητορικές ερωτήσεις δεν ζητάμε πληροφορία, αντίθετα δίνουμε πληροφορία με έμφαση. Στόχος είναι η διέγερση των συναισθημάτων του δέκτη και ο τονισμός της άποψης.

**ΠΡΟΣΟΧΗ:**

Η ρητορική ερώτηση δεν πρέπει να συγχέεται με το ρητορικό σχήμα κατά το οποίο ο ομιλητής εισάγει το θέμα του χρησιμοποιώντας μια ερώτηση ολικής ή μερικής αγνοίας. Στις περιπτώσεις αυτές του δίνεται η ευκαιρία να αναπτύξει τις ιδέες του με τη μορφή απάντησης στο ερώτημα που ο ίδιος έθεσε:

Π.χ.

*Ποια είναι άραγε τα αίτια της επαναστατικότητας των νέων; Το πρώτο, ίσως, είναι η αναξιοπιστία του προτύπου που προβάλλουμε οι παλαιότεροι…»*